Document ID: 31994R1734

Tarybos reglamentas (EB) Nr. 1734/94
1994 m. liepos 11 d.
dėl finansinio ir techninio bendradarbiavimo su Okupuotosiomis teritorijomis
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 130w straipsnį,
atsižvelgdama į Komisijos pasiūlymą,
veikdama pagal tvarką, nurodytą Sutarties 189c straipsnyje [1],
kadangi, atsižvelgiant į didesnius Jordanijos Vakarų Krantui ir Gazos ruožui (toliau - Okupuotosios teritorijos) taikytinus reikalavimus dėl šiuo metu vykstančios Viduriniųjų Rytų taikos proceso plėtros, minėtose teritorijose turėtų būti įgyvendinamos naujos ekonominio ir socialinio bendradarbiavimo priemonės, siekiant spartinti tvarią ekonominę ir socialinę plėtrą, atsižvelgiant į Bendrijos kaip pagrindinio paramos teikėjo palestiniečių tautai įgytą patirtį;
kadangi tam reikėtų penkiametės programos (1994-1998); kadangi šiai programai įgyvendinti finansavimas turėtų būti skiriamas dotacijų forma iš Bendrijos biudžeto;
kadangi būtina išdėstyti išsamius iš biudžeto finansuojamų veiksmų administravimo susitarimus ir taisykles,
PRIĖMĖ ŠĮ REGLAMENTĄ:
1 straipsnis
Finansinį ir techninį bendradarbiavimą su Okupuotosiomis teritorijomis Bendrija įgyvendina pagal penkerių metų planą (1994-1998), siekdama teikti joms paramą tvariai ekonominei ir socialinei plėtrai.
2 straipsnis
1. Prioritetinės pagal 1 straipsnyje minėtą programą įgyvendinamų projektų ir priemonių sritys yra šios:
infrastruktūra, gamyba, miesto ir kaimo plėtra, švietimas, sveikatos apsauga, aplinkosauga, paslaugos, užsienio prekyba, tinkamam viešojo administravimo užtikrinimui būtinų institucijų steigimas ir tobulinimas bei demokratijos ir žmogaus teisių stiprinimas.
2. Bendrijos parama gali būti teikiama investiciniams projektams, galimybių studijoms, techninei pagalbai ir mokymui.
3. Bendrija finansuoja šiame reglamente numatytus projektus ir veiksmus dotacijų forma.
4. Siekiant užtikrinti bendradarbiavimo nuoseklumą ir pagerinti veiksmų papildomumą, valstybės narės, Komisija ir Europos investicijų bankas (toliau - Bankas) keičiasi visa su numatomu finansavimu susijusia atitinkama informacija.
Apsikeitus informacija ieškoma bendro finansavimo galimybių.
5. Valstybės narės, Komisija ir Bankas per 5 straipsnyje minimą Komitetą taip pat perduoda turimą informaciją apie kitokios dvišalės ar daugiašalės paramos teikimą Okupuotosioms teritorijoms.
6. Mažiausiai kartą per metus Komisija ir Bankas siunčia valstybėms narėms iš Okupuotųjų teritorijų administracijų surinktą informaciją apie jau žinomus sektorius ir projektus, kuriems galėtų būti teikiama parama pagal šį reglamentą.
3 straipsnis
Šiame reglamente minima parama taip pat gali būti finansuojama iš Banko nuosavų lėšų ir gali būti panaudojama bendram valstybių narių, regiono valstybių, kurios nėra narės, daugiašalių organų arba pačių Okupuotųjų teritorijų finansavimui. Jei įmanoma, stengiamasi išsaugoti teikiamos paramos Bendrijos pobūdį.
4 straipsnis
1. Sprendimai dėl projektų ir veiksmų pagal šį reglamentą finansavimo priimami vadovaujantis 5 straipsnyje išdėstyta tvarka.
2. Sprendimai dėl finansavimo, susijusio su bendros techniniam bendradarbiavimui, mokymui ir prekybos skatinimui skiriamos sumos, priimami vadovaujantis 5 straipsnyje išdėstyta tvarka.
Komisija reguliariai informuoja Komitetą, nurodytą 5 straipsnyje, apie bendrų paskirtų sumų panaudojimą.
3. Komisija priima sprendimus, iš dalies keičiančius pagal 5 straipsnyje nustatytą tvarką priimtus sprendimus, jei tokiais sprendimais nedaroma esminių pakeitimų arba neprisiimama papildomų įsipareigojimų, 20 % viršijančių pradinį įsipareigojimą.
5 straipsnis
1. Komisijai padeda MED komitetas, įsteigtas pagal 1992 m. birželio 29 d. Tarybos reglamento (EEB) Nr. 1762/92 dėl finansinio ir techninio bendradarbiavimo protokolo, Bendrijos sudaryto su Viduržemio jūros regiono valstybėmis, kurios nėra narės, 6 straipsnį [2].
2. Komisijos atstovas pateikia Komitetui priemonių, kurių turi būti imtasi, projektą. Komitetas savo nuomonę dėl projekto pareiškia per tokį laikotarpį, kurį nustato pirmininkas atsižvelgdamas į klausimo skubumą. Nuomonė patvirtinama Sutarties 148 straipsnio 2 dalyje nustatyta balsų dauguma tuo atveju, kai Taryba turi priimti sprendimą remdamasi Komisijos pasiūlymu. Valstybių narių atstovų Komitete balsai skaičiuojami taip, kaip nustatyta tame straipsnyje. Pirmininkas nebalsuoja.
3. a) Komisija patvirtina numatytas priemones, jeigu jos atitinka Komiteto nuomonę;
b) kai numatytos priemonės neatitinka Komiteto nuomonės arba nuomonė nepareiškiama, Komisija nedelsdama pateikia Tarybai pasiūlymą dėl priemonių, kurių turi būti imtasi. Taryba sprendžia kvalifikuota balsų dauguma.
Jei per tris mėnesius nuo klausimo pateikimo Tarybai dienos, Taryba nesiėmė jokių veiksmų, siūlomas priemones patvirtina Komisija.
6 straipsnis
1. Komisija veda pagal šį reglamentą įgyvendinto bendradarbiavimo apskaitą ir vieną kartą per metus Europos Parlamentui ir Tarybai teikia ataskaitą.
2. Komisija įvertina pagrindinius įvykdytus projektus tam, kad nustatytų, ar buvo pasiekti šiems projektams numatyti tikslai, ir nustatytų gaires, kuriomis vadovaujantis ateityje teikiama parama būtų efektyvesnė. Įvertinimo ataskaitos siunčiamos valstybėms narėms ir Europos Parlamentui.
7 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. liepos 11 d.

Labels: 0
15
19
5